ครึ่งปียอดรูดปรื๊ดลดฮวบ6.2%
ยอดใช้จ่ายผ่านบัตรเครดิตไตรมาส 2 วูบ 6.2% เอ็นพีแอลขยับขึ้น 7.4%
11 ส.ค. 2558

ยอดใช้จ่ายผ่านบัตรเครดิตไตรมาส 2 วูบ 6.2% เอ็นพีแอลขยับขึ้น 7.4%
ธนาคารแห่งประเทศไทย (ธปท.) รายงานยอดการใช้จ่ายผ่านบัตรเครดิตทั้งระบบทั้งที่ออกโดยธนาคารพาณิชย์และธุรกิจบัตรเครดิตที่ไม่ใช่สถาบันการเงิน (นันแบงก์) พบว่าหดตัวทุกช่องทาง โดยไตรมาส 2 ปีนี้มียอดใช้จ่ายรวม 1.33 แสนล้านบาท ลดลง 8,783 ล้านบาท หรือ 6.2% จากไตรมาสก่อนหน้าที่มียอดใช้จ่าย 1.42 แสนล้านบาท แบ่งเป็น การใช้จ่ายผ่านบัตรในประเทศ 1.09 แสนล้านบาท ลดลง 6,825 ล้านบาท หรือ 5.9% การใช้จ่ายผ่านบัตรในต่างประเทศ 8,913 ล้านบาท ลดลง 625 ล้านบาท หรือ 6.6% และการกดเงินสดล่วงหน้าผ่านบัตร 1.48 หมื่นล้านบาท ลดลง 1,332 ล้านบาท หรือ 8.2%
ทั้งนี้ การใช้จ่าย 1.33 แสนล้านบาท พบว่าส่วนใหญ่ 9.55 หมื่นล้านบาท เป็นการใช้จ่ายผ่านบัตรที่ออกโดยธนาคารพาณิชย์ ขณะที่บัตรทั้งระบบมี 20.82 ล้านใบ เพิ่มขึ้น 1.3% จากไตรมาสก่อนหน้า ส่วนใหญ่ 11.05 ล้านใบ เป็นบัตรที่ออกโดยนันแบงก์
สำหรับยอดสินเชื่อคงค้างมีทั้งสิ้น 2.97 แสนล้านบาท เพิ่มขึ้น 1.6% จากไตรมาสก่อน ส่วนใหญ่อยู่ในพอร์ตของธนาคารพาณิชย์ ขณะที่หนี้ที่ไม่ก่อให้เกิดรายได้ (เอ็นพีแอล) ที่ค้างชำระหนี้เกิน 3 เดือน มีทั้งสิ้น 9,593 ล้านบาท เพิ่มขึ้น 7.4% จากไตรมาสก่อนหน้า
นอกจากนี้ ในส่วนสินเชื่อส่วนบุคคลไตรมาส 2 ปีนี้ พบว่า ทั้งระบบมีบัญชีสินเชื่อ 12.32 ล้านบัญชี เพิ่มขึ้น 4.4% จากไตรมาสก่อนหน้า มียอดสินเชื่อคงค้าง 3.17 แสนล้านบาท เพิ่มขึ้น 1.3% จากไตรมาสก่อนหน้า ส่วนใหญ่ 1.6 แสนล้านบาท อยู่ในพอร์ตของธนาคารพาณิชย์ และมีเอ็นพีแอลรวม 1.57 หมื่นล้านบาท เพิ่มขึ้น 1.7% จากไตรมาสก่อนหน้า
นายทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า การใช้จ่ายผ่านบัตรเครดิตของธนาคารยังเพิ่มขึ้น 10% กว่าในเดือน มิ.ย. สูงกว่าตลาดที่โต 6-8% แต่ยอมรับว่าอัตราการเติบโตของการใช้จ่ายลดลงต่ำกว่าปีก่อนเล็กน้อยตามภาวะเศรษฐกิจโดยรวม แต่ธนาคารจับกลุ่มลูกค้ารายได้สูงคือ 3-5 หมื่นบาท/เดือนขึ้นไป ทำให้ลูกค้ายังมีช่องจะจับจ่ายใช้สอยผ่านบัตรได้ดี